钦定古今图书集成/明伦汇编/氏族典/第085卷 > 胡铎
## 钦定古今图书集成/明伦汇编/氏族典/第085卷 > 胡铎

按《明外史张璁传》：“胡铎，字时振，馀姚人。弘治末进士。
正德中，官福建提学副使。嘉靖初，迁湖广参政，累官
南京太仆卿。铎与张璁同举于乡，大礼议起，铎意亦
主考献王，与璁合。璁要之同署，铎曰：‘主上天性固不可违，天下人情亦不可拂。考献王不已则宗，宗不已
则入庙，入庙则当有祧。以藩封虚号之帝，而夺君临
治世之宗，义固不可也。入庙则当有位，将位于武宗
上乎？武宗下乎？生为之臣，死不得跻于君。然鲁尝跻
僖公矣，恐异日不乏夏父之徒也’。”璁议遂上。旋被召，
铎方服阕赴京，璁又要同疏。铎复书谢之，且与辨继
统之义。大礼既定，铎又贻书劝召还议礼诸人，璁不
能从。